Babia Hora
Apie kaimą Lenkijos, Palenkės vaivadijoje žr. Babia Gura. Babia Hora (svk. Babia hora) arba Babia Gura (lenk. Babia Góra) – kalnų masyvas Karpatuose, Beskidų kalnų vakaruose, Lenkijos ir Slovakijos pasienyje. Driekiasi tarp Jaloveco ir Kroviarkų perėjų. Aukščiausios viršūnės: Diablakas – 1725 m, Mažoji Babia Gura – 1517 m, Kepa – 1521 m. Babia Horos masyvas sudarytas daugiausia iš smiltainio. Kalnų šlaituose auga kėnių, bukų, eglių miškai, aukščiau – eglynai, dar aukščiau – žemųjų pušų miškai, o aukštikalnėse plyti subalpinės ir alpinės pievos. Lenkijai priklausančioje dalyje įsteigtas Babia Guros nacionalinis parkas.